Þórhildur Sunna Ævarsdóttir formaður stjórnskipunar - og eftirlitsnefndar og Helga Vala Helgadóttir formaður velferðarnefndar voru gestir Heimis Más Péturssonar í Víglínunni . Mynd / Stöð 2 Þórhildur Sunna Ævarsdóttir formaður stjórnskipunar - og eftirlitsnefndar og Helga Vala Helgadóttir formaður velferðarnefndar ræddu mál Haraldar Johannessen fráfarandi ríkislögreglustjóra í Víglínunni í dag . Þar tengdu þær starfslokasamninginn við ummæli hans í viðtali við Morgunblaðið um spillingu innan lögreglunnar . „ Ég hjó eftir því að menntamálaráðherra hefur enga skoðun á þessu máli og skipar þessu inn í þetta fjölskipaða stjórnvald sem ríkisstjórnin er , “ segir Helga Vala og minnti á að ráðherrar séu líka þingmenn . „ Þeir eru kosnir inn til að hafa ákveðnar skoðanir á málum . Ég er orðin svolítið þreytt á þessum svörum ríkisstjórnarinnar að hafa ekki skoðun á alls konar málum . Auðvitað varðar þetta framtíð eins manns í embætti . Og hef sagt allan tímann að þetta embætti , yfirmaður löggæslumála á Íslandi , er bara miklu stærri en þessi einstaka persóna . “ Hún segir algengt að festast of mikið í þessu persónulega , að passa svo mikið upp á persónurnar í stað þess að horfa á þetta heildstætt . „ Og skapa traust og segja , er vinnufriður á stöðinni ? Getum við haldið áfram með þetta svona ? “ Lilja Alfreðsdóttir menntamálaráðherra var gestur Heimis Más í fyrri hluta Víglínunnar og sagði hún þá meðal annars „ Það sem skiptir mestu máli er að þarna eru að eiga sér stað ákveðnar breytingar . “ Aðspurð hvort þetta hafi verið besta leiðin til þess að losna við ríkislögreglustjóra svarar Lilja : „ Ég er ekki búin að skoða þetta mál í kjölinn ef ég á að segja alveg eins og er . “ Lilja Alfreðsdóttir var gestur í Víglínunni í dag . Mynd / Stöð 2 Meðtekið sem hótun Þórhildur Sunna veltir fyrir sér tengingunni á milli starfslokagreiðslunnar og viðtalsins sem Haraldur hafði nefnt að gæti komið ef til starfsloka hans kæmi . „ Í fyrsta lagi erum við náttúrulega að tala um mann sem sagði í blaðaviðtali sem að ég trúi ekki öðru en að hann hafi fengið að lesa yfir áður en var birt , að það sé efni í sérstakt viðtal ef til starfsloka kemur vegna þessara ásakana . Það myndi kalla á annað og dýpra viðtal um það sem hefur gengið á bakvið tjöldin . “ Hún segir að hún lesi sjálf beina hótun úr þessu . „ Það eru margir sem lesa beina hótun út úr þessu , ef að ég verð rekinn þá kemur einhver skítur upp á yfirborðið . Það er svona nokkurn veginn þannig sem að maður allavega meðtekur þetta . Þá spyr maður sig þegar hann fær svona kostakjör við það að fá að hætta í vinnunni , hvað þýðir það ? Það eru svo gott sem allir lögreglustjórar á landinu búnir að lýsa yfir vantrausti á þennan mann . Þess vegna finnst mér skjóta skökku við og vera frekar vond skilaboð til löggæslunnar í landinu að velja hann svo sem sérstakan ráðgjafa í löggæslumálum , um framtíð jafnvel yfirlýstra andstæðinga sinna , fólks sem hann hefur talað niður til endurtekið í blaðaviðtali . “ Þórhildur Sunna þetta senda slæm skilaboð til hópsins sem tók það fágæta skref að lýsa yfir vantrausti á sinn æðsta yfirmann , að hann fái svo að hafa áhrif á þeirra framtíð . Haraldur Johannessen , fráfarandi ríkislögreglustjóri . Vísir / Vilhelm Lagt niður eftir korter Í kveðjubréfi sínu kom Haraldur fram með hugmyndir sínar um að hafa í landinu eitt umdæmi og einn lögreglustjóra . „ Mér finnst þetta bara ekki góð hugmynd , bara alls ekki , Af því að valdið sem þar er , er einfaldlega of mikið . Það er ótrúlega mikilvægt starf sem þarna á sér stað , þetta er rannsókn á öllu beinlínis . “ segir Helga Vala . „ Það sem mér finnst líka skrítið við þetta er að þegar þetta mál kom upp að þá sagði þá glænýr dómsmálaráðherra , Áslaug Arna , að hennar hugmyndir væru að leggja niður þetta embætti og sameina embætti þannig að það væri ekki lengur ríkislögreglustjóri . “ Hún veltir fyrir sér af hverju farið var í að gera starfslokasamning við Harald , eins og hann væri í fullu starfi í tvö ár . „ Þetta kostar 57 milljónir króna , sem er alveg ótrúlega mikill peningur ef maður ber þetta saman við ýmislegt annað . Þetta er miklu meira en var núna til dæmis verið að setja inn í geðheilbrigðismál fanga í öllum fangelsum landsins og haldinn blaðamannafundur og ríkisstjórnin svona hampaði sér mjög af því . Af hverju er farið í það ef á að leggja niður embættið eftir korter ? “ Hún bendir einnig á að venjan sé að viðkomandi sé í 12 mánuði á launum þegar embætti séu lögð niður . Tekur hún því undir vangaveltur Þórhildar Sunnu um viðtalið sem birtist við Harald . „ Þarna eru þetta 24 mánuðir ? Af hverju ? Er það vegna eins og Þórhildur Sunna segir , til þess að fá manninn til að kjafta ekki frá ? Er það í þágu okkar að hann kjafti ekki frá ? Ef að það eru spillingarmál innan lögreglunnar , þá held ég að við eigum heimtingu á því að maðurinn kjafti frá , “ segir Helga Vala . „ Hann talaði beint um spillingu innan lögreglunnar og svo fór hann að draga í land með það . En hann hefur aldrei viljað útskýra það hvað hann ætti við með þessum ummælum sínum , “ bætir Þórhildur Sunna við . Hún segir að með þessu hafi verið að byrja á öfugum enda , þar sem farið var af stað í þessar breytingar áður en niðurstöður Ríkisendurskoðunar . „ Af hverju er maðurinn ekki bara beðinn að stíga til hliðar á meðan málið er rannsakað ? Ég held að það hefði átt að gera það þannig , “ segir Helga Vala . Alvarlegar athugasemdir voru gerðar við starfslokasamning dómsmálaráðherra við ríkislögreglustjóra í fyrirspurnartíma á Alþingi í dag .